El servei educatiu de l'Aula de l'Espai Ter continua creixent | Torroella de Montgrí
El servei educatiu de l'Aula de l'Espai Ter continua creixent
Un total de 6.099 alumnes han participat en la darrera campanya
Un total de 6.099 alumnes van participar el darrer curs en el programa l’Aula a l’Espai Ter, que té com a objectiu apropar la música i les arts escèniques als alumnes dels centres d’ensenyament des de l’educació infantil fins a Batxillerat del territori. A les propostes educatives hi ha participat un total de 25 centres d’ensenyament: El 71% dels participants, pertanyen als set centres d’ensenyament del municipi, i el 29% restant, pertanyen a 18 centres de fora. El servei educatiu ha inclòs un total de 23 funcions, les mateixes que els dos cursos anteriors.
El programa l'Aula de l'Espai Ter es va posar en marxa el 2014 i busca promoure l’accés, l’estimació i el gaudi per les arts escèniques com un enriquiment personal i cultural des de la primera infància. Si de petit i jove no es va al teatre, o a concerts de música, difícilment s’hi anirà de gran. El programa vol ser una proposta d’inclusió social per fer de l’accés a la cultura un punt de trobada, cohesió i creixement personal.
Novetats per al curs 2018-2019
En l’elaboració de la proposta, l’equip de l’Espai Ter ha estat present a la Mostra d’Igualada, la fira de referència pel que fa a les arts escèniques a Catalunya per tal de poder seleccionar diferents propostes d’espectacles.
El nou programa té tres línies d’activitat temàtiques: música, arts escèniques i teatre en anglès.
En l’apartat de música, destacar l’estrena de la coproducció musical Shhht ! entre l’Espai ter i la Cobla Bisbal Jove que s’estrenarà el curs 2018-2019, un espectacle per redescobrir l’espectacularitat, la frescor i la disbauxa que pot arribar a ser una cobla. Destacar també participació del grup coral In Crescendo amb la seva aposta La màgia de la veu. Finalment, amb Les dones del rock per a l’educació secundària, on coneixerem el paper de dives com Billie Holliday, Wanda Jackson, Tina Turner, Patti Smith, Janis Joplin, Grace Slick, Amy Winehouse.... Tots els estils, èpoques i geografies: del blues a l’electrònica; dels anys 40 a avui.
Enllaç: http://www.torroella-estartit.cat/ca/noticies/3750-el-servei-educatiu-de-laula-de-lespai-ter-con.html